
Terítéken a diplomácia, avagy a gasztrodiplomácia mint eszköz a nemzetközi kapcsolatok kialakításához

Kutatásom célja, hogy ismertesse a gasztrodiplomácia fogalmát, lehetséges alkalmazási módszereit és jelentőségét a nemzetközi kapcsolatokban, illetve a diplomáciai jogban. Egy folyamatosan fejlődő új lehetőséget kívánok bemutatni, amely a diplomáciai képviselet számára hatékony eszközként szolgálhat az 1961. évi bécsi egyezményben szerepeltetett funkciók gyakorlása során.
Dolgozatomban a gasztrodiplomáciát mint egy, a modern nemzetközi kapcsolatok erősítésére szolgáló erőforrást vizsgáltam. A kutatás a világszerte egyre inkább kibontakozni látszó gasztrodiplomácia fogalmát járja körül, különös figyelmet szentelve annak jogi vetületeire.
Kutatómunkámban arra kívántam fényt deríteni, milyen mértékben vehető igénybe a gasztronómia és annak minden pozitív hozadéka a diplomáciai kapcsolatok kiépítéséhez; mekkora befolyásoló erővel rendelkeznek az ételek és az azokhoz kapcsolható különböző szokások a gyakorlatban.
A gasztrodiplomácia számszerűsítésére jelen állása szerint még nincs mód, azonban potenciális sikereit, illetve kihívásait egy átfogó gondolatkísérlet segítségével szemléltettem. Ennek keretein belül mindenekelőtt meghatároztam a gasztrodiplomáciát mint munkadefiníciót. A fogalmi tisztázásokat követően azt vizsgáltam, miként valósul meg a gasztrodiplomácia a gyakorlatban és azt miként lehetne a diplomáciai képviselet feladatkörei közé illeszteni. Kitértem az esetleges jogi szabályozás lehetőségeire, feltételeire, előnyeire is.
A fentieket összegzendő, kutatásom végére arra a következtetésre jutottam, hogy a gasztrodiplomácia napjainkban egyre jelentősebb szerepkört tudhat magáénak. Mindamellett, hogy az államok imázsát építi, segít az államok közötti kapcsolattartásban egy globalizálódó világban. A gasztronómia által biztosított eszközök tudatos alkalmazása a diplomáciai kapcsolatok kialakításában, erősítésében és a gazdaság fejlesztésében is egyaránt fontos szerepet játszik, ezáltal hatékony diplomáciai stratégiának minősül a nemzetközi jogi célok eléréséhez. 



